SKRIFTLIG FORESPØRGSEL E-1196/01

af Paulo Casaca (PSE) til Kommissionen

(19. april 2001)

Om: Overholdelse af traktatens konkurrencebestemmelser i forbindelse med søfarts- og havneaktiviteter i den selvstyrende region Madeira

Madeiras handels- og industrikammer har udarbejdet en omfattende sammenlignende undersøgelse af omkostningerne på regionalt, nationalt og EU-niveau i forbindelse med søfarts- og havneaktiviteterne i den selvstyrende region Madeira. Undersøgelsen fik stor omtale i den regionale og nationale presse.

Konklusionen i undersøgelsen var, at havneomkostningerne i Funchal uden sammenligning langt oversteg niveauet i alle de andre havne, der indgik i undersøgelsen, selv om havneforvaltningen i Funchal i modsætning til, hvad der er tilfældet andre steder, overdrager driften af havnen gratis til den private virksomhed OPM, uden at der er tale om et offentligt udbud.

Erhvervsdrivende på øen Porto Santo har over for mig oplyst, at en af de vigtigste betingelser i den nationale lovgivning, som indeholder vilkårene for adgang til offentlige tjenester i regionen, dvs. ensartede fragtomkostninger mellem fastlandet og de enkelte øer i øgruppen (artikel 6, litra e) i bekendtgørelse nr. 194 af 10. juli 1998(1)), ikke er opfyldt, hvad der rammer denne lille ø i Madeira-øgruppen.

Kommissionen bedes derfor besvare følgende spørgsmål:

1. Hvordan har Kommissionen udført sin opgave som traktatens vogter og ført tilsyn med konkurrencen inden for skibsfarts- og havneaktiviteterne i den selvstyrende region Madeira?

2. Hvordan vil Kommissionen reagere på resultaterne af den omtalte undersøgelse og den manglende overholdelse af vilkårene for offentlige tjenesteydelser i Madeira-øgruppen?

(1) Diário da República (Portugals statstidende) I, række A, nr. 157 af 10. juli 1998.

Svar afgivet på Kommissionens vegne af Mario Monti

(8. juni 2001)

Hvad angår tildeling af eksklusive rettigheder, som f.eks. drift af en havn, skal det bemærkes, at overdragelsen af sådanne rettigheder ikke i sig selv er uforenelig med EF-traktatens konkurrenceregler. Overdragelsen af en sådan rettighed (dvs. den strukturelle afgørelse) vil kun være en overtrædelse af disse regler, hvis der dermed opstår en situation, hvor den pågældende virksomhed misbruger sin dominerende stilling eller foranlediges hertil.

Der er intet der tyder på, at dette er tilfældet med den situation, som det ærede medlem henviser til.

Hvis driften af denne havn hviler på en koncessionskontrakt om tjenesteydelser, skulle myndighederne tildele kontrakten efter gældende regler og principper i traktaten, især ligebehandling, ikke-forskelsbehandling, gennemsigtighed og proportionalitet. Disse regler er der blevet gjort rede for i Kommissionens fortolkningsmeddelelse om koncessioner i EU-lovgivningen(1).

I denne sag ser Kommissionen intet tegn på, at disse regler og principper skulle være overtrådt.

Hvis en virksomhed, der har en dominerende stilling, kræver ublu priser, kan det i princippet være en overtrædelse af konkurrencereglerne. Det, at priserne i en havn er højere end i andre havne, er naturligvis ikke i sig selv et tegn på, at der er tale om ublu priser.

Ud fra de oplysninger, som det ærede medlem har fremlagt, kan det se ud til, at det ville være langt bedre at få nationale domstole eller konkurrencemyndigheder til at se på den pågældende situation, navnlig fordi princippet om ligebehandling i havne på det portugisiske fastland og de portugisiske øer, som det ærede medlem selv anfører, falder ind under en national retsakt. Det er derfor i første instans op til de nationale myndigheder og domstole at håndhæve de pågældende bestemmelser.

Endelig kan Kommissionen meddele det ærede medlem, at den for nylig har vedtaget et forslag til et direktiv fra Parlamentet og Rådet om markedsadgang for havnetjenester(2).

I korte træk er hensigten med forslaget at give klare regler og at opstille åbne og gennemsigtige procedurer for adgangen til drift af havnetjenester, hvor der samtidig tages hensyn til særlige forhold i den enkelte havn.

Der forventes hermed en bedre kvalitet i havnetjenesterne og lavere priser som følge af øget konkurrence.

(1) EFT C 121 af 29.4.2000.

(2) KOM(2001) 35 endelig udg.